Én obduksjon utført - ingen klare svar
Onsdag ettermiddag fikk politiet forelagt den ene foreløpige obduksjonsrapporten. - Resultatene gir ikke tydelig svar på om det ligger en forbrytelse bak, sier kommunikasjonssjef Åsa Hedin ved Västmanland-politiet til VG Nett. Hun vil ikke svare på hvem av de to som er obdusert. - Det er tatt en del prøver i forbindelse med obduksjonen, og det kan ta opp til en uke før vi med sikkerhet vet hva som har skjedd. Men det blir å spekulere. Vi fortsetter å håndtere det som etterforskning av en forbrytelse, sier Hedin.Det var på mandag at politiet fant de to døde i sengen i leiligheten til kvinnen i den svenske småbyen Arboga. De to ble funnet av personer som tok seg inn i leiligheten. De skal ha vært bekymret fordi kvinnen ikke møtte opp til en avtale før helgen. De foreløpige obduksjonsrapportene skulle ha kommet onsdag, men den ene ble utsatt fordi rettsmedisinerne trenger mer tid. Dermed er dødsfallene fortsatt et mysterium. Onsdag ettermiddag opplyser det svenske politiet til VG Nett at de ikke har noen som er mistenkt i saken.Politiet har hele tiden etterforsket hendelsen som drap, men vil ikke gå i detalj på hva de mener har skjedd, eller hva som er kommet frem av den tekniske og taktiske etterforskningen. Politiet har fått inn flere tips de ser på som interessante. Blant annet er de tipset om en rød bil som sto parkert utenfor huset i den lille byen Arboga i helgen.Kvinnen flyttet ifølge Folkeregisteret til Sverige i 2008, og ble mor til totalt seks barn. Ifølge en dom i Västmannsland tingsrätt opplyste hun til retten at hun flyttet fordi hun ikke følte seg trygg i Norge. Politikilder opplyser til Aftonbladet at kvinnen i en periode skal ha bodd på hemmelig adresse. Dette som følge at hun skal ha blitt utsatt for trusler, og ble ansett å være i fare. I 2010 ble hennes daværende kjæreste dømt for å ha mishandlet henne og kommet med drapstrusler. Mannen er også far til det avdøde barnet, og er avhørt av politiet på Sunnmøre. Det svenske politiet understreker at mannen avhøres som pårørende. To svenske politimenn er også sendt til stedet, hvor de to avdøde har mange pårørende.
Det kan gå mange dager før politiet i Sverige vet om den norske kvinnen (38) og den lille datteren hennes er drept.